Почевши од средине 1960-их, Лондон је постао светско средиште културе младих, што је било посебно истакнуто "Swinging London" супкултуром повезаном с улицом Carnaby. Улога града "трендсетера" поново је оживљена у доба панка. 1965. лондонске административне границе проширене су ради обухватања растућих градских подручја, па је основан нови Савет Ширег Лондона. За време сукоба у Северној Ирској од краја 1960-их надаље, Лондон је био мета терористичких напада Привремене ИРА-е. Расна неједнакост била је наглашена бунтом у Брикстону 1981. Популација Лондона стално је опадала у деценијама након Другог светског рата, од процењеног врхунца од 8,6 милиона 1939, до око 6,8 милиона 1980-их. Главне луке Лондона премештене су низводно у Феликстову и Тилберију, док је зона лондонских докова постала жариште обнове. Брана "Thames Barrier" довршена је 1980-их ради одбране Лондона од плимних таласа Северног мора. Савет Ширег Лондона укинут је 1986, што је Лондон оставило као једини велики метрополис у свету без средишње управе. 2000, општа градска управа је обновљена, оснивањем Управе Ширег Лондона. Поводом прослава почетка 21. века, изграђени су Millennium Dome и Лондонско око. 7. јула 2005, неколико возова подземне железнице и аутобус нападнути су у низу терористичких напада.